[pic] | EUROOPAN YHTEISÖJEN KOMISSIO |

Bryssel 21.2.2006

KOM(2006) 69 lopullinen

2006/0018 (COD)

Ehdotus

EUROOPAN PARLAMENTIN JA NEUVOSTON DIREKTIIVI

neuvoston direktiivin 76/769/ETY muuttamisesta siltä osin kuin kyse on tiettyjen elohopeaa sisältävien mittalaitteiden markkinoille saattamista koskevista rajoituksista

(komission esittämä) {SEK(2006) 194}

PERUSTELUT

Ehdotuksen tausta

- Ehdotuksen perusteet ja tavoitteet

Komissio hyväksyi 28. tammikuuta 2005 tiedonannon elohopeaa koskevasta yhteisön strategiasta, [1] jonka vaikutuksista oli tehty laajennettu arviointi. [2] Strategiassa tarkastellaan elohopean vaikutuksia maailmanlaajuisesta näkökulmasta ja ehdotetaan toimenpiteitä, joilla suojeltaisiin ihmisten terveyttä sekä ympäristöä elohopeapäästöiltä. Toimenpiteet perustuvat elinkaariajatteluun, ja niissä otetaan huomioon tuotanto, käyttö, jätteenkäsittely ja päästöt.

Kun tavoitteena oli vähentää eri tuotteissa käytettävän elohopean kysyntää ja vauhdittaa elohopean korvaamista muilla aineilla, laajennetun vaikutustenarvioinnin perusteella vaikutti asianmukaiselta, että kuluttajien ja – tietyin poikkeuksin – terveydenhuollon käyttöön tarkoitettujen, elohopeaa sisältävien mitta- ja valvontalaitteitten saattamista markkinoille rajoitetaan yhteisön tasoisella toimella. Useimmat kotitalouskäytössä olevista valvontalaitteista (esim. termostaatit) kuuluvat direktiivin 2002/95/EY[3] soveltamisalaan. Siihen eivät kuitenkaan kuulu sellaiset mittalaitteet kuin kuume- ja lämpömittarit, barometrit, verenpainemittarit tai manometrit, sillä ne eivät tarvitse toimiakseen sähkövirtaa. Tämän ehdotuksen kohteena ovat juuri nämä ei-sähkökäyttöiset mittalaitteet (vrt. strategian toimenpide 7).

Direktiivin tavoitteena on ottaa käyttöön yhdenmukaistetut elohopeaa koskevat säännökset, joilla asetetaan rajoituksia mittalaitteille. Estämällä huomattavien elohopeamäärien pääsy jätevirtaan pyritään osaltaan varmistamaan ihmisten terveyden ja ympäristön suojelun korkea taso huolehtien samalla sisämarkkinoiden toimivuudesta, kuten perustamissopimuksen 95 artiklassa edellytetään.

- Yleistä

Elohopea ja sen yhdisteet ovat erittäin myrkyllisiä ihmisille, ekosysteemeille sekä luonnonvaraisille eläimille ja kasveille. Elohopeaongelmaa pidettiin ensi alkuun akuuttina ja paikallisena ongelmana, mutta nyt sen on tajuttu olevan krooninen ja maailmanlaajuinen hajakuormitusongelma. Elohopea on pysyvää ja voi muuttua ympäristössä metyylielohopeaksi, joka on elohopean myrkyllisin muoto. Metyylielohopealle altistutaan useimmiten ravinnon kautta. Metyylielohopea kerääntyy ja konsentroituu erityisesti vesieliöiden ravintoketjuun, minkä vuoksi kalaa ja äyriäisiä runsaasti ravinnokseen käyttävät yhteisöt (etenkin Välimeren rannoilla) ovat erityisen haavoittuvia. Myös suora elohopea-altistus elohopeahöyryn hengittämisen ja ihoabsorption kautta on terveysriski.

Elohopeaa vapautuu ympäristöön jonkin verran luonnonlähteistä, mutta ihmisen toiminnasta, kuten hiilenpoltosta ja elohopean käytöstä tuotteissa, aiheutuvat lisäpäästöt ovat merkittävästi lisänneet aineen pitoisuuksia ympäristössä. Siksi on tärkeää vähentää ihmisen toiminnasta johtuvia elohopean päästöjä ympäristöön joko rajoittamalla päästöjä taikka toteuttamalla toimia elohopeasyklin varhaisemmissa vaiheissa kuten toimittamisessa ja käytössä.

Elohopean vuotuinen kysyntä maailmassa on noin 3 600 tonnia, josta EU:n osuus on noin 300 tonnia. Maailmanlaajuisesti tärkeimmät käyttökohteet ovat pienimuotoinen kullankaivu, paristojen valmistus ja kloori-alkaliteollisuus, joiden osuus on yhteensä 75 prosenttia kulutuksesta. Niistä ainoastaan kloori-alkaliteollisuus on edelleen merkittävä käyttäjä EU:ssa, vaikka elohopeaprosessista ollaankin nyt luopumassa. Toiseksi merkittävin käyttökohde EU:ssa on hammasamalgaami, jota käsitellään lääkinnällisiä laitteita ja jätehuoltoa koskevassa yhteisön lainsäädännössä. Muista merkittävistä tuoteryhmistä käsitellään yhteisön lainsäädännössä sähkö- ja elektroniikkalaitteita (nk. RoHS-direktiivi). Tärkein elohopeatuoteryhmä, joka ei kuulu yhteisön lainsäädännön piiriin, ovat mitta- ja valvontalaitteet, jotka eivät ole sähkö- tai elektroniikkalaitteita.

Käytettävissä olevien tietojen mukaan 80–90 prosenttia kaikesta mitta- ja valvontalaitteista käytettävästä elohopeasta päätyy kuumemittareihin ja muihin kotitalouksien lämpömittareihin. Vaikka elohopean käyttö väheneekin, määrät ovat edelleen huomattavia: EU:ssa käytetään mitta- ja valvontalaitteissa vuosittain arviolta 33 tonnia elohopeaa, ja pelkästään lämpömittarien kautta sitä päätyy kiertoon noin 25–30 tonnia vuodessa.2

Vaikka elohopean ympäristöpäästöt ovat vähentyneet, kun yhä suurempi osa laitteista kerätään talteen ja niistä poistetaan elohopea, päästöt ovat edelleen huomattavia. RPA-yhtiö arvioi vuonna 2002, että kun uusiin mitta- ja valvontalaitteisiin käytetään elohopeaa 33 tonnia vuodessa ja vanhoista laitteista päätyy jätevirtaan 27 tonnia, elohopeapäästöt ilmaan olisivat noin 8 tonnia vuodessa. [4] Koska laitteiden käyttöikä on useimmissa tapauksissa pitkä, on kuitenkin vaikea määrittää, kuinka paljon ainetta hävitetään ajan mittaan. Monet elohopeaa sisältävät kulutustavarat päätyvät kaatopaikoille, jolloin elohopeaa saattaa päästä niistä maahan hitaasti mutta pitkään. Joistakin laitteista voi niiden rikkoutuessa päästä elohopeaa ulos myös kotona.

Riskinhallinnan näkökulmasta on paikallaan erottaa toisistaan kuluttajille tarkoitetut mittalaitteet ja toisaalta ammattikäyttöön tutkimuksessa ja teollisuudessa tarkoitetut laitteet. Laitteiden ammattikäyttö on hyvin erikoistunutta. Yksittäinen laite voi sisältää elohopeaa varsin paljon, mutta niiden määrä on sangen pieni ja tavallisesti niitä käytetään sellaisissa käyttöympäristöissä, joissa on vakiintuneet työturvallisuuteen liittyvät valvontamenettelyt ja joissa on huolehdittu vaarallisen jätteen käsittelystä. Kuluttajien käyttämien mittalaitteitten joutumista jätevirtaan on kokemusten mukaan taas erittäin vaikea estää. Eräät jäsenvaltiot (esim. Alankomaat ja Ranska) kertovat tuotteiden sisältämän elohopean olevan pintavesissä esiintyvän elohopean päälähde.

RPA:n tutkimustuloksista vuodelta 2002 käy ilmi, että kuluttajille tarkoitetuista mittalaitteista suurin osa (noin kaksi kolmannesta) tuodaan EU:hun sen ulkopuolelta. Monia lämpömittareita ja muita mittalaitteita tuodaan Kiinasta, Intiasta ja Japanista. EU:ssa toimii merkittäviä tuottajia Yhdistyneessä kuningaskunnassa ja Saksassa (RPA 2002). Eurooppa on tärkein teknisissä ja tieteellisissä sovelluksissa käytettävien välineiden valmistusalue, ja toinen keskeinen on Kaukoitä.

Kotitalouksien mittalaitteille on olemassa samanhintaisia vaihtoehtoja, ja korvaamistaso onkin jo varsin korkea. Teollisten ja tieteellisten erikoismittalaitteiden kohdalla tilanne taas ei tutkimusten ja teollisuudelta saatujen tietojen perusteella ole lainkaan yhtä selkeä. Varsin monessa tapauksessa ei tarjolla ole vaatimukset täyttäviä korvaavia laitteita tai ne ovat paljon kalliimpia.

- Ehdotuksen alalla jo annetut säännökset

Monille elohopeaa sisältäville tuotteille on jo asetettu kieltoja tai rajoituksia eräissä maissa, esimerkiksi Alankomaissa, Ranskassa, Ruotsissa ja Tanskassa. Rajoitusten laajuus vaihtelee, mutta useimmat ammatilliset erikoiskäyttötarkoitukset on lähes aina jätetty lakisääteisten rajoitusten ulkopuolelle.

- Yhdenmukaisuus unionin muiden toimintalinjojen ja tavoitteiden kanssa

Ehdotettu toiminta on samassa linjassa niiden säädösten kanssa, jotka koskevat kyseisen aineen käyttöä muissa sovelluksissa, kuten sähkö- ja elektroniikkalaitteissa. Lisäksi ehdotus auttaisi vesipolitiikan puitedirektiivin täytäntöönpanossa; direktiivissä elohopea on yksi vaarallisista prioriteettiaineista.

Asianomaisten osapuolten kuuleminen ja vaikutusten arviointi

- Asianomaisten kuuleminen

Elohopeastrategian valmisteluun kuuluvalla erittäin laajalla kuulemiskierroksella kuultiin kaikkia asianomaisia osapuolia. Kuulemisen yhteydessä komissio järjesti tapaamisia jäsenvaltioiden ja sidosryhmien edustajien kanssa sekä toteutti avoimen Internet-kyselyn, jossa tiedusteltiin, pitäisikö EU:n ryhtyä lisätoimiin mitta- ja valvontalaitteiden myynnin rajoittamiseksi. EU:n toimet saivat yleisesti ottaen vahvan tuen. Lisätietoja löytyy laajennetusta vaikutustenarvioinnista.

Osana kuulemiskierrosta yritystoiminnan pääosasto toimitti 2. toukokuuta 2005 alustavan ehdotusluonnoksen kaikille osapuolille (jäsenvaltioille, teollisuuden edustajille ja kansalaisjärjestöille). Luonnos esiteltiin 20. toukokuuta 2005 pidetyssä direktiivin 76/769/ETY[5] (rajoitusdirektiivi) mukaisen työryhmän kokouksessa. Sidosryhmillä oli kokouksessa tilaisuus esittää ensireaktionsa kuulemisen kohteena olevaan asiakirjaan. Ehdotus sai yleisesti ottaen vahvan tuen. Kaikki puheenvuoron käyttäneet jäsenvaltiot tukivat ehdotusta. Eräät niistä pyysivät komissiota laajentamaan rajoitusten alaa ja ottamaan mukaan ainakin terveydenhuoltoalalla käytettävät verenpainemittarit (paitsi venymäanturit). Lisäksi ne kehottivat komissiota jatkamaan jo lyhyellä aikavälillä toimiaan sen hyväksi, että rajoitusdirektiivin piiriin kuuluvien, elohopeaa sisältävien tuotteiden käytöstä luovutaan, sen sijaan että laskettaisiin REACH-asetuksen[6] mukaisen hyväksyntämenettelyn varaan.

Jäsenvaltioita pyydettiin kommentoimaan esitettyä analyysia. Erityisesti niitä jäsenvaltioita, jotka pyysivät rajoituksen soveltamisalan laajentamista, pyydettiin toimittamaan sellaiset tekniset, tieteelliset ja taloudelliset tiedot, joiden perusteella voidaan perustella rajoitus ja osoittaa toimien oikeasuhteisuus. Vastauksia saatiin viisi. Neljä jäsenvaltiota pyysi terveydenhuoltoalalla käytettävien verenpainemittarien (sfygmomanometrien) sisällyttämistä rajoituksen piiriin, kun taas yksi jäsenvaltio vastusti sitä.

Komissio pyysi jäsenvaltioissa toimivilta lääkinnällisten laitteiden asiantuntijoita tarkastelemaan mahdollisen rajoituksen asettamista terveydenhuoltoalalla käytettäville sfygmomanometreille. Asiantuntijoiden mukaan sairaalat tarvitsevat hengenvaarallisten tilojen, kuten kohonneen verenpaineen, rytmihäiriöiden ja raskausmyrkytyksen, hoidossa erittäin tarkkoja mittaustuloksia. Elohopeaa sisältävillä sfygmomanometreilla saavutetaan potilaan turvallisuuden edellyttämä mittaustarkkuus ja luotettavuus, kun taas vaihtoehtoisilla verenpainemittareilla ei vielä saada yhtä luotettavia tuloksia.

Elohopeasfygmomanometreja tullaan toistaiseksi tarvitsemaan muiden verenpainemanometrien testauksessa ja kalibroinnissa, mutta rajoitusmahdollisuutta olisi tarkasteltava uudelleen, jos ja kun saadaan näyttöä siitä, että myös elohopeaa sisältämättömät sfygmomanometrit soveltuvat paitsi verenpaineen kehityksen mittaamiseen myös kohonneen verenpaineen diagnosointiin ja hoitoon sekä kliinisiin kokeisiin.

Neljän kansalaisjärjestön ryhmä oli sitä mieltä, että ehdotusta olisi laajennettava kattamaan kaikki kuluttaja- ja ammattikäyttö.

Lääkinnällisten laitteiden alan yhteenliittymä European Medical Devices Association ja kaksi barometrinvalmistajaa vastustivat ehdotusta.

Tarkempia tietoja kommenteista löytyy vaikutustenarvioinnista [SEK(2006) 194, 21.2.2006].

- Vaikutusten arviointi

Mittalaitteet muodostavat EU:n suurimman elohopeaa käyttävän tuoteryhmän, joka ei kuulu yhteisön elohopealainsäädännön piiriin. Tuoteryhmän kohdalla tarkasteltiin kahta päävaihtoehtoa: ”ei lisätoimia” ja ”myynnin ja käytön rajoittaminen”. Rajoittaminen merkitsisi direktiiviin 76/769/ETY tehtävää muutosta, jolla kiellettäisiin mitta- ja valvontalaitteiden myynti. Direktiiviin perustuvan rajoituksen laajuutta määriteltäessä on otettava huomioon ehdotetun riskinhallintatoimen toteutettavuus ja oikeasuhteisuus. Komission käytettävissä olevien tietojen voidaan katsoa riittävän tukemaan kaikkien kuluttajakäyttöön tarkoitettujen elohopeaa sisältävien kuumemittarien ja muiden mittalaitteiden kieltämistä. Ehdotus ei koske erityiskäyttöön tarkoitettuja laitteita. Vaihtoehtoisia laitteita ei aina ole saatavilla, eikä valtaosa erityisistä ammattikäyttötavoista lisäksi kuulu useimpien maiden lainsäädännön piiriin. Vaihtoehdon kustannukset ja hyödyt esitetään tiivistetysti seuraavassa.

- Kustannukset

Ehdotetun rajoituksen taloudellisten vaikutusten odotetaan jäävän pieniksi. Kotitalouksien käyttämille mittalaitteille on saatavana korvaavia laitteita samaan hintaan. Laitteitten valmistajia on käytettävissä olevien tietojen mukaan EU:ssa vain vähän, mikä näkyy myös siinä, ettei alalla ole Euroopan tason tai jäsenvaltiokohtaisia organisaatioita. Valmistajien kohtaamien kielteisten vaikutusten vastapainona on otettava huomioon säästöt siitä, ettei elohopeaa tarvitse poistaa jätehuollon yhteydessä eikä päästöjen vaikutuksiin jouduta puuttumaan. Toimenpidettä voidaan siksi pitää kustannuksiinsa nähden tehokkaana verrattuna muihin, jo käytössä oleviin toimiin (esim. elohopean käytön rajoittamiseen paristoissa tai valaisimissa).

Rajoituksen sosiaaliset vaikutukset ovat pääosin mahdollisia työpaikkojen menetyksiä yrityksissä, jotka eivät voi siirtyä valmistamaan korvaavia tuotteita. Kuulemiskierroksella saatujen kommenttien mukaan kielteiset työllisyysvaikutukset jäisivät hyvin vähäisiksi.

Kaupankäynnin kannalta vaikutukset olisivat neutraalit. Osa ulkoisista tavarantoimittajista menettäisi tuotteittensa markkinat, mutta korvaavien elohopeattomien tuotteitten ulkoisten toimittajien markkinat kasvaisivat.

- Hyödyt

Päähyöty tiettyjen mittalaitteiden myynnin rajoittamisesta olisi se, että kunnalliseen jätehuoltoketjuun pääsisi vähemmän elohopeaa. Luvassa olisi myös terveydenhuollon jätevirtaan liittyviä etuja. Tuloksena olisi, että jätehuolto tehostuisi ja kaatopaikoilta ja polttolaitoksista tulevat päästöt vähenisivät.

Elohopeapäästöjen vähenemisestä pitemmällä aikavälillä saatava keskeinen hyöty olisi elohopeapitoisuuksien pieneneminen ympäristössä. Silloin myös ihmiset altistuisivat vähemmän elohopealle (myös kaloissa olevalle metyylielohopealle), mikä olisi terveyden kannalta hyvä asia. Lisäksi toimenpiteellä vähennettäisiin elohopean vaikutuksia maaperään ja biologiseen monimuotoisuuteen.

Kun elohopeaa sisältävien mittalaitteiden käyttö kotitalouksissa vähenee, elohopeaa ei pääse niin usein vuotamaan laitteista asunnoissa. Vaikka nämä elohopeavuodot harvoin vaikuttavatkaan suoraan ihmisten terveyteen, ne ovat altistus- ja päästölähde, joka olisi saatava mahdollisimman vähäiseksi.

Kun otetaan huomioon elohopean ympäristö- ja terveysvaikutusten maailmanlaajuinen ja rajatylittävä luonne, ehdotuksella tuettaisiin myös EU:n kansainvälisiä toimia elohopean käytön vähentämiseksi maailmassa.

Tarkempia tietoja tarkastelluista vaihtoehdoista sekä ehdotuksen taloudellisista, sosiaalisista ja ympäristövaikutuksista esitetään vaikutustenarvioinnissa [SEK(2006) 194, 21.2.2006].

Ehdotuksen oikeudelliset näkökohdat

- Ehdotuksen tiivistelmä

Ehdotuksen tavoitteena on varmistaa ihmisten terveyden ja ympäristön suojelun korkea taso huolehtien samalla sisämarkkinoiden toimivuudesta, kuten perustamissopimuksen 95 artiklassa edellytetään. Tavoitteeseen pyritään ottamalla käyttöön elohopeaa koskevat yhdenmukaiset säännökset, joilla rajoitetaan sen käyttöä mittalaitteissa, jolloin estetään huomattavien elohopeamäärien pääsy jätevirtaan.

- Oikeusperusta

Ehdotuksella muutetaan vaarallisten aineiden ja valmisteiden markkinoille saattamista ja käyttöä koskevaa direktiiviä 76/769/ETY, ja oikeusperustana on perustamissopimuksen 95 artikla.

Perustamissopimuksen 95 artiklan mukaisesti ehdotus toimitetaan Euroopan parlamentille ja neuvostolle yhteispäätösmenettelyä varten. Myös Euroopan talous- ja sosiaalikomiteaa kuullaan.

- Toissijaisuusperiaate

Direktiivin 76/769/ETY täytäntöönpanoa käsittelevän työryhmän kokouksessa sekä komission elohopeaa koskevasta asiakirjasta järjestetyllä kuulemiskierroksella kaikki mielipiteensä ilmaisseet jäsenvaltiot kannattivat elohopeaa koskevia yhteisön rajoituksia. Kysymystä ei voida ratkaista asettamalla tavoitearvoja, sillä silloin jäsenvaltioissa ryhdyttäisiin toisistaan poikkeaviin toimiin, mikä vääristäisi sisämarkkinoiden toimintaa, eikä terveydelle ja ympäristölle saataisi yhtä tehokasta suojaa. Kun tietyille elohopeaa sisältäville mittalaitteille asetetaan rajoituksia yhteisön tasolla, tehokkuus on parempi kuin jos toimenpiteet jätettäisiin pelkästään jäsenvaltioiden tehtäväksi. Direktiiviehdotuksella otettaisiin käyttöön yhdenmukaistetut säännökset, joilla säännellään tuotteiden liikkeitä sisämarkkinoilla. Sillä tuetaan myös terveyden ja ympäristön korkeatasoista suojelua. Ehdotettu muutos direktiiviin 76/769/ETY on kaiken kaikkiaan ainoa keino saavuttaa asetetut tavoitteet.

- Suhteellisuusperiaate

Kun otetaan huomioon, että mittalaitteiden valmistuksessa käytetään edelleen suhteellisen paljon elohopeaa ja että siihen liittyvät riskit ovat suuret, yhteisön toimet ovat perusteltuja. Kohdistamalla rajoitukset kuumemittareihin ja muihin kuluttajakäyttöön tarkoitettuihin mittalaitteisiin katetaan valtaosa elohopean käytöstä ja elohopeapäästöistä kyseisessä tuoteryhmässä. Erityisiin käyttötarkoituksiin tieteen ja teollisuuden piirissä puolestaan joko ei ole saatavana luotettavia vaihtoehtoja tai ne ovat erittäin kalliita. Rajoituksien kohdistaminen tähän tuoteryhmään ei olisi oikeasuhteista. Sitä paitsi kyseisistä tuotteista peräisin olevan elohopean keruusta ja talteenotosta on huolehdittu eri järjestelyin. Koska tällaisia elohopealähteitä on sangen vähän, järjestelyt ovat teknisesti ja taloudellisesti asianmukainen keino estää elohopean joutuminen kunnalliseen jätehuoltoketjuun. Ehdotetusta direktiivistä olisi hyötyä ihmisten terveyden ja ympäristön suojelemisessa osana elohopeaa koskevia riskinhallintatoimia. Siihen päästäisiin suhteellisen pienin kustannuksin.

- Säädöstyypin valinta

Direktiivi, jolla muutetaan direktiiviä 76/769/ETY.

Talousarviovaikutukset

Ehdotettavalla direktiivillä ei ole vaikutuksia talousarvioon.

Lisätietoja

Direktiivillä rajoitetaan uusien mittalaitteitten saattamista markkinoille. Rajoitus ei koske laitteita, jotka ovat jo käytössä tai joita myydään käytettyinä. Lyhyen aikavälin tavoitteena on vähentää ympäristöön pääsevän elohopean määrää. Koska jo käytössä olevien kotitalouslaitteiden sisältämä elohopeamäärä on suurempi kuin uusien laitteiden myynnin edustama määrä, komissio aikoo laatia asiasta erillisen selvityksen (strategian toimenpide 10).

Keskipitkällä ja pitkällä aikavälillä on todennäköistä, että mahdollisille muille käyttötarkoituksille on hankittava lupa ehdotetun REACH-asetuksen mukaisesti (strategian toimenpide 8).

2006/0018 (COD)

Ehdotus

EUROOPAN PARL AMENTIN JA NEUVOSTON DIREKTIIVI

neuvoston direktiivin 76/769/ETY muuttamisesta siltä osin kuin kyse on tiettyjen elohopeaa sisältävien mittalaitteiden markkinoille saattamista koskevista rajoituksista (ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 95 artiklan,

ottavat huomioon komission ehdotuksen, [7]

ottavat huomioon Euroopan talous- ja sosiaalikomitean lausunnon, [8]

noudattavat perustamissopimuksen 251 artiklassa määrättyä menettelyä[9]

sekä katsovat seuraavaa:

1. Komission 28 päivänä tammikuuta 2005 antamassa elohopeaa koskevaa yhteisön strategiaa käsittelevässä tiedonannossa[10] tarkastellaan kaikkia elohopean käyttökohteita ja päädytään katsomaan, että olisi asianmukaista ottaa käyttöön yhteisön tasoisia tuotteitten markkinoille saattamiseen liittyviä rajoituksia, jotka koskevat elohopeaa sisältäviä muita kuin sähköisiä tai elektronisia mitta- ja valvontalaitteita; kyseiset laitteet muodostavat tärkeimmän elohopeatuoteryhmän, johon ei vielä ole kohdistettu yhteisön toimia.

2. Rajoittamalla elohopeaa sisältävien mittalaitteitten saattamista markkinoille estettäisiin elohopean pääsy jätevirtaan, mikä puolestaan olisi hyödyllistä ympäristön ja ajan mittaan myös ihmisten terveyden kannalta.

3. Kun otetaan huomioon rajoitusten tekniseen ja taloudelliseen toteutettavuuteen liittyvät seikat, vaikuttaa mitta- ja valvontalaitteita koskevien käytettävissä olevien tietojen perusteella siltä, että rajoitukset olisi kohdistettava vain niihin mittalaitteisiin, jotka on tarkoitettu myytäväksi yleisölle sekä yhden terveydenhuollon osa-alueen tarpeisiin.

4. Direktiivillä olisi rajoitettava vain uusien mittalaitteitten saattamista markkinoille. Rajoitusta ei siksi pitäisi soveltaa laitteisiin, jotka ovat jo käytössä tai joita myydään käytettyinä.

5. Erot jäsenvaltioiden laeissa ja hallinnollisissa määräyksissä, jotka koskevat elohopean käytön rajoittamista eri mitta- ja valvontalaitteissa, voivat luoda esteitä kaupalle ja vääristää kilpailua yhteisössä, minkä vuoksi niillä voi olla välitöntä vaikutusta sisämarkkinoiden toteutumiseen ja toimintaan. Siksi vaikuttaa tarpeelliselta lähentää mitta- ja valvontalaitteita koskevia jäsenvaltioiden lakeja ottamalla käyttöön elohopeaa sisältäviä laitteita koskevia yhdenmukaistettuja säännöksiä ja huolehtia näin sisämarkkinoiden toimivuudesta sekä varmistaa ihmisten terveyden ja ympäristön suojelun korkea taso.

6. Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettua neuvoston direktiiviä 76/769/ETY[11] olisi muutettava vastaavasti.

7. Tätä direktiiviä olisi sovellettava rajoittamatta sen työsuojelun vähimmäisvaatimuksia koskevan yhteisön lainsäädännön soveltamista, joka sisältyy toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettuun neuvoston direktiiviin 89/391/ETY[12] sekä siihen perustuviin erityisdirektiiveihin, etenkin työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annettuun neuvoston direktiiviin 98/24/EY. [13]

OVAT ANTANEET TÄMÄN DIREKTIIVIN:

1 artikla

Muutetaan direktiivin 76/769/ETY liite I tämän direktiivin liitteen mukaisesti.

2 artikla

1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään [...] päivänä [...]kuuta 200x [yhden vuoden kuluttua direktiivin voimaantulosta ]. Niiden on viipymättä toimitettava komissiolle kyseiset säädöstekstit sekä kyseisten säännösten ja tämän direktiivin säännösten välinen vastaavuustaulukko.

Jäsenvaltioiden on sovellettava näitä säännöksiä [...] päivästä [...]kuuta 200x [ 18 kuukauden kuluttua tämän direktiivin voimaantulosta ].

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säädökset kirjallisina komissiolle.

3 artikla

Tämä direktiivi tulee voimaan päivänä, jona se julkaistaan Euroopan unionin virallisessa lehdessä .

4 artikla

Tämä direktiivi on osoitettu kaikille jäsenvaltioille.

Tehty Brysselissä [date].

Euroopan parlamentin puolesta Neuvoston puolesta

Puhemies Puheenjohtaja

LIITE

Lisätään direktiivin 76/769/ETY liitteeseen I seuraava 19 a kohta:

”19a Elohopea CAS No 7439-97-6 | Ei saa saattaa markkinoille (1) kuumemittareissa (2) muissa mittalaitteissa, jotka on tarkoitettu myytäväksi yleisölle (esim. manometrit, barometrit, sfygmomanometrit, muut lämpömittarit kuin kuumemittarit).” |

[1] KOM(2005) 20 lopullinen, 28.1.2005.

[2] SEK(2005) 101, 28.1.2005.

[3] Euroopan parlamentin ja neuvoston direktiivi 2002/95/EY, annettu 27. tammikuuta 2003, tiettyjen vaarallisten aineiden käytön rajoittamisesta sähkö- ja elektroniikkalaitteissa (EUVL L 37, 13.2.2003, s. 19).

[4] RPA 2002: Risk to health and the environment related to the use of mercury products (elohopeatuotteiden käyttöön liittyvä terveys- ja ympäristöriski). Risk and Policy Analysts Ltd:n raportti Euroopan komission yritystoiminnan pääosastolle.

[5] EYVL L 262, 27.9.1976, s. 201.

[6] Ehdotus Euroopan parlamentin ja neuvoston asetukseksi kemikaalien rekisteröinnistä, arvioinnista, lupamenettelyistä ja rajoittamisesta (REACH), Euroopan kemikaaliviraston perustamisesta ja direktiivin 1999/45/EY ja {pysyviä orgaanisia yhdisteitä koskevan} asetuksen (EY) muuttamisesta, KOM(2003) 644 lopullinen, 29.10.2003.

[7] EUVL C xx.

[8] EUVL C xx.

[9] EUVL C xx.

[10] KOM(2005) 20 lopullinen, 28.1.2005.

[11] EYVL L 262, 27.9.1976, s. 201. Direktiivi sellaisena kuin se on viimeksi muutettuna komission direktiivillä 2004/98/EY (EUVL L 305, 1.10.2004, s. 63).

[12] EYVL L 183, 29.6.1989, s. 1. Direktiivi sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).

[13] EYVL L 131, 5.5.1998, s. 11–23.